钦定古今图书集成/理学汇编/字学典/第070卷 > 《唐张彦远法书要录》 > 《张怀瓘二王等书录》
## 钦定古今图书集成/理学汇编/字学典/第070卷 > 《唐张彦远法书要录》 > 《张怀瓘二王等书录》

夫翰墨之美，多以身后腾声，二王之书，当世见贵。献
之尝与简文帝十纸，题最后云：“下官此书甚合作，愿
聊存之。”此书为桓元所宝，元爱重二王，不能释手，乃
选缣素及纸书正行之尤美者，各为一帙，常置左右。
及南奔，虽甚狼狈，犹以自随，将败，并投于江。晋代装
书，真草浑杂，背纸皱起。范晔装治，微为小胜。宋孝武
又使徐爰治护十纸为一卷。明帝科简旧秘，并遣使
三吴，鸠集散逸，诏虞和、巢尚之、徐希秀、孙奉伯等，更
加编次，咸以二丈为度。二王缣素书珊瑚轴二帙二
十四卷；纸书金轴二帙二十四卷；又纸书玳瑁轴五
帙五十卷，并金题玉躞织成带；又扇书二卷；又纸书
飞白章草二帙十五卷，并旃檀轴；又“纸书戏字一帙，
十二卷，并书之冠冕也。”自此以下，别有二品书，凡五
十二帙，五百二十卷，并旃檀轴。其新购获者为六帙，
一百二十卷。既经丧乱，多所遗失。齐高帝朝书府古
迹，惟有十二帙，以示王僧虔，仍更就求能者之迹。僧
虔以帙中所无者，得张芝、索靖、卫伯儒、吴大皇帝、景
帝、归命侯、王导、王洽、“王珉、张翼、桓元等十卷，其与帙
中所同者，王恬、王珣、王凝之、王徽之、王允之，并奏入
秘阁。”梁武帝尤好图书，搜访天下，大有所获，以旧装
坚强，字有损坏。天监中，敕朱异、徐僧权、唐怀充、姚怀
珍、沈炽文㭊而装之，更加题检二王书，大凡七十八
帙，七百六十七卷，并珊瑚轴、织成带，金题玉躞。侯景
篡逆，藏在书府。平侯景后，王僧辩搜括，并送江陵。承
圣末，魏师袭荆州，城陷，元帝将降。其夜，乃聚古今图
书十四万卷，并大小二王遗迹，遣后阁舍人高善宝
焚之，吴越宝剑，并将斫柱。乃叹曰：“萧世诚遂至于此，
文武之道，今夜穷乎！历代秘宝，并为煨烬矣。”周将于
谨、普六、茹忠等捃拾遗逸凡四千卷，将归长安。大业
末，炀帝幸江都，秘府图书，多将从行，中道船没，大半
沦弃，其间得存所馀无几。弑逆之后，并归宇文化。及
至辽城，为窦建德所破，并皆亡失。留东都者，后入王
世充。世充平，始归天府。贞观十三年，敕购求右军书，
并贵价酬之，四方妙迹，靡不毕至。敕起居郎褚遂良挍书郎王知敬等，于元武门西长波门外，科简内出
右军书，相共参挍，令典仪王行真装之。梁朝旧装纸
见存者，但裁剪而已。右军书大凡二千二百九十纸，
装为十三帙，一百二十八卷；真书五十纸，一帙八纸
随本长短为度；行书二百四十纸四帙，四十卷四尺
为度；草书二千纸，八帙，八十卷以一丈二尺为度。并
金缕杂宝装轴织成帙。其书每缝皆用小印印之，其
文曰《贞观大令书》，不之购也。天府之内，仅有存焉。古
之名书，历代帝王莫不珍贵，齐宋已前，大有散失。及
梁武帝鸠集所获尚不可胜数。并珊瑚轴织成帙，金
题玉躞二王书，大凡一万五千纸。元帝狂悖，焚烧将
尽，文皇帝尽价购求，天下毕至。大王真书，惟得“五十
纸，行书二百四十纸，草书二千纸，并以金宝装饰。今
天府所有，真书不满十纸，行书数十纸，草书数百纸，
共有二百一十八卷，张芝一卷，张昶一卷，并旃檀轴、
锦褾而已。”既所不尚，散在人间，或有进献，多堆于翰
林杂书中。玉石混居，薰莸同器。然书惟不易，不以宝
之则工，弃之则拙，岂徒书也？人亦如之。用舍行藏，言
行之间，不可玷缺。亦犹兰桂虽在幽隐，不以无人知
而不芳也。往在翰林中，见古钟二枚，高二尺，围尺馀，
上有古文三百许字，记夏禹功绩。字皆紫磨金钿，光
彩射人，似大篆而神彩惊人，非其时不敢闻奏，然弃
于泥土中，久与瓦砾同也。然滥吹之事，其来久矣。且
如张翼及僧惠式效右军，时人不能辩。近有释智永，
临写草帖，几欲乱真。至如宋朝多学大令，其康昕、王
僧虔、薄绍之、羊欣等，亦欲混其臭味。是以二王书中，
多有伪迹。好事所蓄，尤宜精审。傥所宝同乎燕石，翻
为有识所嗤也。乾元三年五月日。